খেলা ছিল দিল্লি ডেয়ারডেভিলস বনাম কিংগস ইলেভেন পঞ্জাব-এর। সেই ম্যাচেই ‘বয়ফ্রেন্ড’ জাহির খানকে চিয়ার করার জন্য হাজির হয়ে গেলেন বলিউডের অভিনেত্রী সাগরিকা ঘাটগে।
সর্বভারতীয় বিনোদন মাধ্যমের খবর অনুযায়ী, গত আট মাস ধরেই সাগরিকার সঙ্গে প্রেমপর্ব চলছে জাহির খানের। দু’জনেরই একজন কমন ফ্রেন্ড রয়েছেন। তাঁর মাধ্যমেই এক পার্টিতে আলাপ হয় জাহির-সাগরিকার। সাগরিকাকে প্রথম দর্শনেই ‘ক্লিন বোল্ড’ করে দেন জাহির। ফেব্রুয়ারি মাসে এক সাক্ষাৎকারে সাগরিকা বলেছিলেন, ‘বর্তমানে দারুণ রয়েছি। এর আগে কখনই ব্যক্তিগত জীবন নিয়ে সর্বসমক্ষে কিছু বলিনি। কারণ, ব্যক্তিগত বিষয় নিয়ে জনসমক্ষে চর্চা হওয়া উচিত নয়।’

ছবি : ইনস্টাগ্রাম
তার পরেই সাগরিকার বক্তব্য ছিল, ‘বরাবর যেমন লো প্রোফাইল থেকেছি, সেই রকমই থাকব। এখন কারোর সঙ্গে আমার সম্পর্কের চর্চা হচ্ছে বলে সবার সামনে মুখ খুলতে পারব না। তবে এটা স্বীকার করতে কোনও লজ্জা নেই যে, জাহিরের খেলার প্রতি আমি যথেষ্ট শ্রদ্ধাশীল।’

যুবরাজের রিসেপশনে হাজির জাহির-সাগরিকা
সেই ‘শ্রদ্ধা’-র টানেই শনিবার ফিরোজ শাহ কোটলায় সটান হাজির হয়ে গেলেন ‘চক দে ইন্ডিয়া’-খ্যাত অভিনেত্রী। এর আগেও জাহির-সাগরিকাকে যুবরাজের বিয়ের রিসেপশন পার্টিতে একসঙ্গে দেখা গিয়েছিল। তার পরেই গুঞ্জন ছড়িয়েছিল দু’জনের সম্পর্কের ব্যাপারে। পরে সাগরিকা নিজেদের সম্পর্কের কথা প্রকাশ্যে জানিয়েছিলেন। গত ফেব্রুয়ারিতেই সাগরিকার ছবি ‘ইরাদা’ মুক্তি পেয়েছিল।
সাগরিকা ‘চিয়ার’ করার জন্যই কি দিল্লি ৫১ রানের বড়সড় ব্যবধানে হারাল কিংগসদের? কে জানে!